অজিত কৌর ১৯৩৪ সালের ১৬ নভেম্বর জন্মগ্রহণ করেন। তিনি তার নিজ ভাষা পাঞ্জাবি ভাষায় সাহিত্য রচনা করেন, পরে তার রচনা বিভিন্ন ভাষায় অনূদিত হয়েছে। এখন তার বয়স তেরাশি বছর। তিনি একাধারে লেখক এবং একজন সমাজ সংস্কারক। তিনি ১৯৭৭ সালে দিল্লিতে প্রতিষ্ঠা করেন “আকাদেমি অব ফাইন আর্টস এন্ড লিটারেচার” নামে একটি প্রতিষ্ঠান। তিনি এবং তার কন্যা অর্পণা কৌর দু’জনেই তাদের নিজস্ব স্থাবর সম্পত্তি (বাড়ি এবং জমি) বিক্রি করে দিয়ে সেই টাকায় গড়ে তুলেছেন এই অলাভজনক প্রতিষ্ঠানটি, যেখানে শিল্পসাহিত্য ও চারুকলা চর্চার জন্য নিবেদিত প্রাণ সকলে অবাধ বিচরণ করতে পারেন। এটি একটি পাঁচ তলাবিশিষ্ট সুরম্য অট্টালিকা যা নয়াদিল্লির সিরি ফোরট এলাকায় অবস্থিত। নিচ তলায় একটি আর্টগ্যালারি, একটি লাইব্রেরি এবং একটি বিশাল মিলনায়তন রয়েছে যেখানে অনুষ্ঠিত হলো সার্ক সাহিত্য সম্মেলন। এই প্রতিবেদক জানতে চেয়েছিলেন কেন তিনি তার মূল্যবান সম্পদ এমন জনহিতকর কাজে দান করেছেন? জবাবে তিনি বলেন, মানুষের জীবন বাঁচানোর জন্য দু’বেলা দুটো রূটির প্রয়োজন কিন্তু মানুষের চিন্তার ক্ষুধা মেটানোর খাবারের বড় অভাব। যারা সৃজনশীল লেখালেখি বা চারুকলায় কাজ করতে চান তাদের সুযোগ করে দিতেই তার এই প্রয়াস।